చరిత్ అసలంక

కరియవాసం ఇంటిపాలగే చరిత్ అసలంక, శ్రీలంక క్రికెటర్. శ్రీలంక జాతీయ క్రికెట్ జట్టు కోసం  మూడు ఫార్మాట్‌లలో క్రికెట్ ఆడుతున్నాడు. టీ20లో జాతీయ జట్టుకు వైస్-కెప్టెన్‌గా కూడా పనిచేస్తున్నాడు. ఎడమచేతి వాటం బ్యాట్స్‌మెన్ గా రాణిస్తున్నాడు. అసలంక 2021 జూన్ లో శ్రీలంక తరఫున అంతర్జాతీయ అరంగేట్రం చేశాడు.

జననం 
కరియవాసం ఇంటిపాలగే చరిత్ అసలంక 1997, జూన్ 29న శ్రీలంకలోని ఎల్పిటియలో జన్మించాడు.

దేశీయ క్రికెట్ 
అసలంక 2015 ఏప్రిల్ లో ఫస్ట్-క్లాస్ క్రికెట్ లోకి అరంగేట్రం చేశాడు. తరువాతి సీజన్‌లో ప్రీమియర్ ట్రోఫీలో ఫైనల్ ప్లేస్‌లో ఎవరు చేరాలో నిర్ణయించే మ్యాచ్‌లో ఆడాడు. రెండవ ఇన్నింగ్స్‌లో మూడవ నంబర్‌లో బ్యాటింగ్ చేస్తున్న అసలంక, 123 బంతుల్లో 114 పరుగులు చేశాడు. అసలంక 34 పరుగులకు 4 వికెట్లు తీసుకున్నాడు. గాలె జట్టు నాలుగు పరుగుల తేడాతో గెలిచింది.

2018 మార్చి 1న 2017–18 ఎస్ఎల్సీ ట్వంటీ20 టోర్నమెంట్‌లో సింహళీస్ స్పోర్ట్స్ క్లబ్‌కు తన తొలి ట్వంటీ20 క్రికెట్ లోకి అరంగేట్రం చేశాడు.

అండర్ 19 కెప్టెన్సీ, అంతర్జాతీయ క్రికెట్ 
2015 అక్టోబరులో పాకిస్తాన్ అండర్-19తో జరిగిన రెండు మ్యాచ్‌ల సిరీస్‌లో శ్రీలంక అండర్-19కి అసలంక కెప్టెన్‌గా వ్యవహరించాడు. 167.00 సగటుతో డబుల్ సెంచరీ, సెంచరీతో 334 పరుగులు చేశాడు. 2016 అండర్-19 క్రికెట్ ప్రపంచ కప్‌లో శ్రీలంకకు కెప్టెన్‌గా కూడా ఉన్నాడు.

అంతర్జాతీయ క్రికెట్ 
2021 జూన్ లో అసలంక ఇంగ్లాండ్ పర్యటన కోసం శ్రీలంక జట్టులో ఎంపికయ్యాడు. 2021జూన్ 29న ఇంగ్లాండ్‌పై శ్రీలంక తరపున వన్డే ఇంటర్నేషనల్ అరంగేట్రం చేశాడు. 2021 జూలైలో భారత్‌తో జరిగే సిరీస్ కోసం శ్రీలంక జట్టులో ఎంపికయ్యాడు. 2021 జూలై 19న అసలంక భారత్‌పై తన తొలి వన్డే అర్ధశతకం సాధించాడు. 2021 జూలై 25న శ్రీలంక తరపున భారత్‌పై టీ20 అరంగేట్రం క్రికెట్ ఆడాడు.

2023 జూన్ 27న స్కాట్‌లాండ్‌పై, అసలంక తన 8వ వన్డే హాఫ్ సెంచరీని సాధించాడు. 65 బంతుల్లో నాలుగు బౌండరీలు, రెండు సిక్సర్లతో 63 పరుగులు చేశాడు.  శ్రీలంక 82 పరుగుల తేడాతో విజయం సాధించింది.

మూలాలు

బాహ్య లింకులు 
 

జీవిస్తున్న ప్రజలు
1997 జననాలు
శ్రీలంక వ్యక్తులు
శ్రీలంక వన్డే క్రికెట్ క్రీడాకారులు
శ్రీలంక టెస్ట్ క్రికెట్ క్రీడాకారులు
శ్రీలంక క్రికెట్ క్రీడాకారులు